Møde i Vordingborg Kommunes Havneråd mandag den 27/5 kl. 1700-1900

Mødested:

Sejlklubben Møen

Langelinje

Stege

**Deltagere:**

Havnerådet:

Masnedsund: Kirsten Guntofte formand

Kalvehave: Jørgen Rasmussen næstformand

Præstø: Jens Olav Hansen

Stege: Anders Christiansen

Hårbølle: Arlette Walsøe

Bogø og Skåninge Bro: Jan Tjørnemark

Nordhavnen: Jan Jensen

Klintholm: Kim Kær Hansen

Udvalget for Plan og Teknik:

Anders Johannes Andersen - afbud

Bo Manderup-Jensen

Carsten Olsen – afbud

John Pawlik – afbud

Kirsten Overgaard

Kurt Johansen – afbud

Michael Larsen

Vordingborg Kommune:

Udviklingsdirektør Jan Michelsen - afbud

Chefen for TPH Lise Hansen Thorsen

Havnefoged Masnedsund Rigo Jørgensen

Havnefoged Nordhavnen Peter Kehlet

Havnefoged Stege, Bogø, Skåninge Bro og Hårbølle Tomas Damsgaard – afbud

Havnefoged Præstø Morten Olsen

Havnefoged Kalvehave Henri Ryvang Nielsen

Havnefoged Klintholm Kim Hvenegaard Tolstrup

Havnechef og sekretær for Havnerådet Annemette S. Hommel (ref)

**Dagsorden:**

Mødet faldt i to dele:

17-1830 for alle deltagere

1830-1900 alene for Havnerådet og havneorganisationen

Emner på dagsordenen for mødet med PTU kl. 17.-1830:

\* Udvikling af hele lystbådehavneområdet i lyset af den netop igangsatte proces med udvikling af de tre købstadshavne og de kommende aktiviteter i Klintholm som servicehub for vindmøller, hvordan det ses i forhold til det samlede lystbådehavneområde

\* Aktuel status for lystbådehavnene – vedligeholdelsesniveau, aktivitetsniveau, muligheder

\* Forventninger til anlægsaktiviteter i alle lystbådehavnene i de kommende år

Emner på dagsordenen for mødet med havneorganisationen kl. 1830-19.00:
\* Takstblad 2020
\* Kort evaluering af mødet med PTU
\* Andre emner i lyset af den kommende sæson

\* Kort info om forløb af Havnens Dag 25/5

**Referat:**

**Havneråd og PTU:**

Drøftelse og gensidig informationsudveksling med afsæt i de tre emneområder i dagsordenen. Følgende fremkom:

Havnenes økonomi:

En politisk forventning om, at Klintholm med sin blanding af vindmølleservicehavn, fiskeri og lystbåde vil forblive en del af lystbådehavneorganisationen, og at indtægter derfra vil kunne gavne hele orga­ni­sationen. Samtidig en erkendelse af, at økonomien i fht. driften af havnene er anstrengt og udfor­drin­gerne store. Administrationen har bedt om anlægsbudget 2020 på 3 mio. kr. Forventning om, at for­hold for foreninger vil blive drøftet som del af budgetprocessen i efteråret, herunder spørgsmålet om evt. kompensation for overgang til retningslinjer for foreninger under folkeoplysningsloven. Det er klart, at foreninger må have ens vilkår alle steder.

Fra politisk side blev det understreget, at man i udgangspunktet ikke må forvente flere midler til drif­ten. Havneområdet må med udgangspunkt i sit samarbejdsgrundlag og sine samarbejdsfora forsøge at tilrettelægge arbejdet så smart som muligt. Her skal man være særligt opmærksom på brug af frivillige, strukturering af procedurer og arbejdsgange, sikring af indtægter, opsøgende salg og god kunde­ser­vice, samarbejde med andre aktører rundt om havnene, fx ejendomsmæglere mv.

Havnerådet udtrykte bekymring over økonomien generelt og niveauet for vedligeholdelse/fornyelse – meget brandslukning, behov for at skifte fokus til langsigtet genopretning og udvikling. Det er helt afgørende, at der organisatorisk og økonomisk er ro på havneområdet, fastholdelse af indtægter fra havnene, herunder også bidrag fra ikke-sejlende gæster – campere, andre turister – og ikke mindst aktiviteterne i Klintholm samt et anlægsbudget på 3 mio kr årligt. Der er et efterslæb fra tidligere, som man nu i tæt dialog med havneorganisationen arbejder på at indhente. Havnerådet efterlyste yderligere midler fra turistområdet som tilskud til lystbådehavnenes drift/anlæg med henblik på opbygning og fastholdelse af lystbådehavnene som turistmagneter.

Havnerådet anerkendte, at det nye samarbejdsgrundlag skaber bedre forudsætninger for at sikre med­indflydelse og dermed også basis for at løfte sammen med havneorganisationen. Der er et potentiale i at rydde op og strukturere tingene bedre - man er allerede i gang – dog må behovet for midler til både drift og anlæg ikke underkendes. Havne som rekreative områder for både sejlere og ikke-sejlere fra op­landet er ganske enkelt omkostningstunge. Samtidig er flere af havneværkerne og bygningerne ef­ter­hånden af ældre dato. Dette sætter også økonomien under pres.

Der var bred anerkendelse af, at havneorganisationen løfter sine opgaver med fleksibilitet og fokus på omkostningerne.

Udvikling af købstadshavne og aktivitet i havnene:

Samlet enighed om, at havne og byer skal bringes tættere på hinanden, og at man samtidig skal forsøge at adressere klimaudfordringerne. Der er også mulighed for ishuse, butikker, arrangementer mv på havnene. Her er det helt centralt at ramme den rette balance, så havnene stadig kan være havne med plads til sejlere hele året. Udviklingen kan også generelt gøre hele området mere attraktivt og dermed også tiltrække folk til de øvrige havne.

Havnerådet stillede sig til rådighed for deltagelse i den politiske styregruppe for de tre udvalg, som er invol­veret i udvikling af de tre købstadshavne. Fra politisk side noterede man sig dette tilbud og vil overveje det. Styregruppen er mest af alt af intern, koordinerende karakter. Under alle omstændigheder sigter man med processerne mod bred borgerinddragelse i alle faser.

Havnerådet pegede samstemmende på, at autocampere, op til 6-10 pladser pr havn kan sikre gode indtæg­ter fra folk, som alligevel vil holde på gratis havnens parkeringspladser. Ved at have særligt udpegede områ­der til campere kan det styres, der vil være et sted at vise dem hen, og det kan give en indtægt. Det er et vækstområde, som bør udnyttes i samtlige havne. Det har ikke negativ indvirkning på havnenes liv, når det er afgrænsede, markerede pladser.

Havnefogedernes arbejdsforhold:

Havnefogederne har meget at se til - mindre reparationer, kundebetjening og turisme, administration af havnens land- og vandarealer, oprydning, rengøring og affald. Det er generelt en udfordring at skabe balan­ce mellem arbejdsliv og fritid i sommerperioden også selvom kolleger fra Driften hjælper til med rengøring og det grønne hen over sommeren. Det er en del af havnenes arbejde med arbejdsmiljøet. Frivil­lige og godt samarbejde med det lokale havneudvalg er en del af løsningen. Brug af vikarer og afløsere er ligeledes en mulighed. Endelig må det hele ses i sammenhæng i forhold til den samlede strukturering af driften af hav­nene.

Kort status for hver af havnene:

Hurtig runde med status for hver havn. Helt gennemgående behov for at få renoveret broer, kajer, spuns­vægge, udskiftet pæle, farvandsmarkeringer, legepladser og asfalt/granit og samtidig også en række mindre opgaver, som må klares løbende. Samlet set en krævende opgave, som fordrer planlægning, opsparing og skarpe prioriteringer. Samtidig også en erkendelse af, at man med et område som havne aldrig kan komme i bund. Der er altid noget, og der dukker altid ting op, som man ikke nødvendigvis kan vide. Havnenes store bygningsmasse og store arealer er i sig selv en yderligere belastning.

Havnerådet konkluderede, at skønt udfordringerne er store og markante, så står man nu i en bedre situa­tion end tidligere. Det nye samarbejdsgrundlag og den tilhørende ændrede tilgang til havnenes brugere giver en vis følelse af optimisme. Det skal nu have lov til at blive foldet helt ud, så resultaterne kan vise sig.

Fra politisk side anerkendte man havnerådets tilgang og fokus på mulighederne for at sikre et bedre indtægtsgrundlag.

**Havneråd og havneorganisation:**

Henset til den fremskredne tid blev alene to punkter kort berørt:

Takstblad 2020:

Udkast sendt i høring frem til medio juni. En rettet version er tilgået – en linje var faldet ud.

Havnerådet så umiddelbart positivt på udkastet til takstblad 2020. Det virker overskueligt og tilgængeligt. Differentiering i prisen er et udtryk for købstadsudviklingsprojekterne. Med differentiering er det måske nemmere at tiltrække folk, også fra hovedstadsregionen.

Kort drøftelse af priserne på vinteropbevaring. Det nuværende niveau er så højt, at mange kan spare penge ved at tage båden hjem. Bådene er et samlingspunkt ved den fælles klargøring, der kan understøtte havnenes sejlermæssige miljø. I et vist omfang kunne lidt lavere priser på vinterpladser give lidt flere vinteropbevarede både i havnene til gavn for den samlede indtjening og havnemiljøet.

Kort evaluering af mødet med PTU:

Et godt møde med en ligefrem dialog. Havnerådet havde oplevet, at der bliver lyttet, stillet spørgsmål og taget godt imod med- og modspil.

Havnerådet vil nu i samarbejde med havneorganisationen arbejde videre med de ting, som fremkom under mødet. Havneorganisationen vil også gå videre internt.

Havnerådet takkede formanden for et godt møde og udtrykte tilfredshed med samarbejdet med havneorganisationen.